|  |  |
| --- | --- |
|  | **ВЛАДА** |
| **Република** Србија**МИНИСТАРСТВО ЗА ЉУДСКА** **И МАЊИНСКА ПРАВА И ДРУШТВЕНИ ДИЈАЛОГ** | **Република Србија****КАНЦЕЛАРИЈА ЗА ДУАЛНО ОБРАЗОВАЊЕ И НАЦИОНАЛНИ ОКВИР КВАЛИФИКАЦИЈА**  |
|  |  |

На основу члана 12. Закона о министарствима („Службени гласник РС“, број 128/20, 116/2022 и 92/2023 – др. закон) и на основу Закључка о усвајању Смерница за укључивање организација цивилног друштва у радне групе за израду предлога докумената јавних политика и нацрта, односно предлога прописа („Службени гласник РС“, бр. 8/20 и 107/21),

Министарство за људска и мањинска права и друштвени дијалог у сарадњи са Канцеларијом за дуално образовање и Национални оквир квалификација упућује

**Ј А В Н И П О З И В**

**организацијама цивилног друштва за предлагање кандидата за чланство у Савету за Национални оквир квалификација Републике Србије**

**I ПРЕДМЕТ ЈАВНОГ ПОЗИВА**

Како би се осигурала релевантност знања и вештина на тржишту рада, Законом о Националном оквиру квалификација Републике Србије („Службени гласник РС”, бр. 27/18, 6/20, 129/21 – др. закон и 76/23) (у даљем тексту: Закон о НОКС) дефинисано је оснивање Савета за Национални оквир квалификација Републике Србије (у даљем тексту: Савет за НОКС) као саветодавног тела које даје препоруке о процесу планирања и развоја људског потенцијала у складу са јавним политикама у области целоживотног учења, запошљавања, каријерног вођења и саветовања.

Чланом 12. став 1. Закона о НОКС, прописано је да Савет за НОКС чини 23 члана које именује Влада, и то: 1) седам чланова на предлог: министарства надлежног за образовање, министарства надлежног за рад и запошљавање, министарства надлежног за привреду, министарства надлежног за омладину, министарства надлежног за државну управу и локалну самоуправу и министарства надлежног за здравље и службе владе надлежне за дуално образовање и Национални оквир квалификација (у даљем тексту: Канцеларија); 2) три члана на предлог: покрајинског секретаријата надлежног за образовање, покрајинског секретаријата надлежног за високо образовање и покрајинског секретаријата надлежног за рад и запошљавање; 3) три члана на предлог Привредне коморе Србије из реда послодаваца; 4) једног члана Савета за стручно образовање и образовање одраслих; 5) једног члана Националног просветног савета; 6) два члана Националног савета за високо образовање, и то један из реда чланова именованих на предлог Конференције универзитета и један из реда чланова именованих на предлог Конференције академија струковних студија и високих школа; 7) два члана из реда репрезентативних синдиката на предлог Социјално-економског савета Републике Србије; 8) два члана из реда репрезентативних удружења послодаваца на предлог Социјално-економског савета Републике Србије; **9) једног члана представника организација цивилног друштва, на предлог органа надлежног за координацију с организацијама цивилног друштва**; 10) једног члана на предлог министарства надлежног за послове омладине из реда омладинских организација које су препознате као кровни савези омладинских организација у складу са законом.

 Чланом 12. став 2. Закона о НОКС прописано је да мандат чланова Савета за НОКС траје четири године.

Имајући у виду да су законом о изменама и допунама Закона о НОКС донетом 2023. године, поред осталог прописане измене које се односе на састав, надлежност, као и финансирање рада чланова Савета за НОКС, потребно је изабрати једног представника организације цивилног друштва за члана Савета за НОКС за нови четворогодишњи мандат.

**II ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ**

Циљ овог јавног позива је да се кроз јаван и транспарентан процес изврши избор 1 (једног) представника организација цивилног друштва који ће учествовати у раду и бити члан Савета за НОКС.

Јавни позив намењен је организацијама цивилног друштва које делују у домену **целоживотног учења, запошљавања, каријерног вођења и саветовања**.

**Право учешћа** на Јавном позиву имају организације цивилног друштва основане и регистроване сагласно позитивним прописима Републике Србије које делују у областима утврђеним овим јавним позивом.

**III КРИТЕРИЈУМИ**

**Критеријум за организације цивилног друштва које могу да предложе кандидата:**

1. да су **уписaне у рeгистaр нajмaњe три године** прe oбjaвљивaњa oвoг jaвнoг пoзивa;
2. да **актом о оснивању или статутом имају утврђене циљеве** у области наведених у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ);
3. да поседују **пројектно искуство и експертизу** у областима наведеним у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ), **у последње 3 (три) године**;
4. *пожељно* је да поседују **искуство у комуникацији и сарадњи са организацијама цивилног друштва односно чланице су мреже или друге асоцијације организација цивилног друштва**;
5. *пожељно* је да поседују **претходно искуство у раду радних група и других радних и саветодавних тела** које формирају органи државне и покрајинске управе и локалне самоуправе, **у последње 3 (три) године.[[1]](#footnote-1)**

**Критеријуми за кандидата којег организација предлаже:**

1. да је **држављанин** Републике Србије;
2. да је **члан или ангажован у организацији** која га предлаже;
3. да има завршено **високо образовање** најмање на нивоу **7.1** НОКС;
4. **искуство у домену јавних политика** које се односе на целоживотно учење, запошљавање и каријерно вођење и саветовање најмање 3 (три) године;
5. да представник кога организација предлаже за кандидата **није функционер или државни службеник односно ангажован у органу јавне управе**.

**IV ДОКУМЕНТАЦИЈА КОЈА СЕ ДОСТАВЉА**

**Oрганизације** цивилног друштва дужне су да доставе **следеће доказе:**

* **попуњен Пријавни формулар** (*Анекс 1 – Пријавни формулар*),
* **листу пројеката** које је организација реализовала у областима наведеним у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ), **у последње 3 (три) године** (*Анекс 2 – Образац о реализованим пројектима*;
* **листу** **публикација** (анализе, истраживања и сл.)које је организација објавила у областима наведеним у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ), **у последње 3 (три) године** *Анекс 3 – Образац о објављеним публикацијама*);
* Изјаву о прихватању кандидатуре и одсуству сукоба интереса - да представник кога организација предлаже за кандидата за чланство у Савету за НОКС није функционер или државни службеник у органу државне управе, служби Владе или јавној агенцији, односно функционер или службеник у органу аутономне покрајине или јединице локалне самоуправе, односно ангажован у органу јавне управе, потписану од стране предложеног кандидата (*Анекс 4 – Изјава о прихватању кандидатуре и одсуству сукоба интереса*);
* ***пожељно*** је доставити податке о чланству у мрежи или другој асоцијацији организација цивилног друштва(*доставити референцу која документује чланство);*
* *пожељно* је доставити **податке о искуству у раду радних група и других радних и саветодавних тела** које формирају органи јавне управе, **у последње 3 (три) године** (*листу радних/саветодавних тела у којима је организација учествовала.*).

**Докази које треба да достави кандидат:**

* доказ да је кандидат **држављанин Републике Србије**(доставити очитану личну карту или пасош);
* **Биографију** користећи образац *Анекс 5 – Europass Образац (CV);*
* **Изјаву о прихватању кандидатуре и одсуству сукоба интереса** - да кандидат за чланство у Савету за НОКС није функционер или државни службеник у органу државне управе, служби Владе или јавној агенцији, односно функционер или службеник у органу аутономне покрајине или јединице локалне самоуправе, односно ангажован у органу јавне управе, потписану од стране предложеног кандидата (*Анекс 4 – Изјава о прихватању кандидатуре и одсуству сукоба интереса*).

**V РОК И НАЧИН ПОДНОШЕЊА ПРИЈАВЕ**

**Рoк зa пoднoшeњe пријава траје од 14. до 24. новембрa 2023. године.**

Заинтересоване организације цивилног друштва дужне су да своје пријаве заједно са припадајућом документацијом из тачке IV Јавног позива (ДОКУМЕНТАЦИЈА КОЈА СЕ ДОСТАВЉА) у назначеном року доставе **искључиво** **електронским путем на имејл адресу** **javni.poziv@minljmpdd.gov.rs**сa нaпoмeнoм: “Кандидатура за чланство у Савету за НОКС“.

**VI ПОСТУПАК ИЗБОРА**

За потребе припреме и спровођења поступка избора, као и самог Јавног позива, формирана је Комисија за избор представника организације цивилног друштва за чланство у Савету за НОКС, која је састављена од представника Министарства за људска и мањинска права и друштвени дијалог и Канцеларије за дуално образовање и Национални оквир квалификација.

Формирана Комисија дужна је да најкасније у року од 15 дана од дана истека рока за подношење пријава донесе Предлог представника цивилног друштва за чланство у Савету за НОКС (у даљем тексту: Предлог).

Предлог, као и сам Јавни позив, биће објављен се на званичним интернет страницама Министарства за људска и мањинска права и друштвени дијалог [www.minljmpdd.gov.rs](http://www.minljmpdd.gov.rs) и Канцеларије за дуално образовање и Национални оквир квалификација [www.dualnok@gov.rs](http://www.dualnok@gov.rs) и достављен подносиоцима пријава на Јавни позив електронским путем.

Евентуална питања око поступка подношења пријава могу се упутити Министарству за људска и мањинска права и друштвени дијалог, на е-mail адресу javni.poziv@minljmpdd.gov.rs или број телефона: 011/313-09-72.

**VI ДОДАТНЕ ИНФОРМАЦИЈЕ**

Потребни обрасци, као и додатне информације за њихово попуњавање налазе се у оквиру следећих докумената:

1. Анекс 1 – Пријавни формулар
2. Анекс 2 – Образац о реализованим пројектима
3. Анекс 3 – Образац о објављеним публикацијама
4. Анекс 4 - Изјава о прихватању кандидатуре и одсуству сукоба интереса
5. Анекс 5 – Europass Образац (CV).
1. Критеријуми 4. и 5. означени као „пожељно“ нису елиминационог карактера, већ ће се додатно вредновати у процесу селекције. [↑](#footnote-ref-1)